寄題蘭陵郡齋梅露堂
作者：曾協
朝代：宋

paragraphs: 蘭陵爲郡更齊梁，地望卓犖聞四方。
清班詵詵儲材良，相踵往佩太守章。
憲公遺愛初未忘，當時瑞露今名堂。
於茲遼遼幾星霜，此邦復得尚書郎。
政似古人天降祥，揭榜華屋遥相望。
使君燕寢東西廂，嶺梅林林分兩傍。
春事已退墮渺茫，調羹有實升廟廊。
葉間奇葩忽芬芳，縹白異狀中有香。
襞績千葉成花房，天公好善善必彰。
故出瑞物非其常，此花顔色見未嘗。
浴以沆瀣宵瀼瀼，炯如珠璣綴琳琅。
蜂房割蜜蔗流漿，邦人歡呼走且僵。
我公中心念丁黄，撫摩凋瘵還耕桑。
天錫嘉瑞不肯當，盡掇鉅美歸聖皇。
公豈我留返鵷行，但有盛事存甘棠。